ועדה משותפת של ועדת החוץ והביטחון וועדת העבודה והרווחה בהתאם לסעיף 10(א)(5)(ג) לחוק שירות הקבע בצבא הגנה לישראל (גמלאות), כנסת 24, פרוטוקול מספר 1, 2022-05-24 13:00

רם בן ברק: בוקר טוב.

רם בן ברק: מתחילים.

רם בן ברק: ברוכים הבאים כולם.

רם בן ברק: מי מציג?

ראם שאולוף: אני היועץ המשפטי של חטיבת הסגל.

ראם שאולוף: איתי נמצאים כאן נציג מהיועכ"ל וגם מחטיבת הסגל, רע"ן תו"ב – הגורמים המקצועיים האמונים על הטיפול בנגדים בצבא.

ראם שאולוף: התקנה שלנו היום היא עקרונית תקנה שהייתה בעבר ופקעה ב-2019.

ראם שאולוף: התקנה הזאת מאפשרת לראש אכ"א, אחרי שהוא קיבל חוות דעת מקצועית, להורות על פרישה של נגד לפני שהגיע לגיל 47 – גיל הפרישה הקבוע היום בחוק הוא 47, אדוני בטח יודע את זה.

ראם שאולוף: מדובר פה על קבוצה של נגדים מעל גיל 42 שהוא גיל מינימום, שהם כבר לא יכולים למלא את התפקיד שלהם בגלל מגבלות רפואיות שלא מאפשרות – בדרך כלל אלה מגבלות רפואיות שכבר לא מאפשרות להם להמשיך לעשות את מה שהם היו רגילים לעשות.

ראם שאולוף: לצורך העניין, נגד לוגיסטיקה בן 43 שכל חייו עסק רק בהרמת משאות ועכשיו הוא כבר לא יכול רפואית, אי-אפשר להמיר לו את המקצוע עכשיו לעבודה במחשב.

ראם שאולוף: הוא לא יודע.

ראם שאולוף: מה שקורה אז, בעצם עד גיל 47 הוא כלוא, במירכאות, בצבא שזה לא טוב לצבא כי יש אדם שלא כל-כך מצליח לתפקד, וזה גם לא טוב לו כי הוא לא ממצא את עצמו.

ראם שאולוף: המטרה של התקנה הזאת היא שהתקנה הזאת היא לאפשר לצבא לשחרר את אותם אנשים שבמירכאות כלואים במערכת, גם כדי לעזור לצבא וגם כדי לעזור להם.

ראם שאולוף: התקנה הזאת פקעה ב-2019 ועכשיו בעצם מוצע להתקין תקנה זהה שסך כל הנגדים שראש אכ"א יוכל לשחרר באמצעות התקנה הזו יהיו 100 נגדים עד פקיעת התקנות, כולל 12 נגדים שכבר שוחררו בעבר במסגרת התקנה הזאת.

רם בן ברק: זה מ-2019?

ראם שאולוף: עוד מלפני 2019.

ראם שאולוף: מ-2018.

רם בן ברק: אבל באופן עקרוני ראיתי שמדובר על לא יותר מ-40 בשנה, נכון?

ראם שאולוף: המספר הראשוני היה 40 בסך הכול עד 2019.

ראם שאולוף: עכשיו אנחנו מגדילים את זה ל-100 על כל התקופה.

רם בן ברק: מה יהיה בשנה הבאה?

רם בן ברק: תבואו עוד פעם?

ראם שאולוף: לא.

ראם שאולוף: זה עד 2025.

הילה מימוני: באופן זהה לתוקף של יתר התקנות שהוא עד דצמבר 2025.

רם בן ברק: אבל יש לזה מגבלה לשנה, לא?

רם בן ברק: עזבי את העבר, מהיום קדימה.

עידו בן יצחק: המגבלה היא לכל התקופה.

עידו בן יצחק: ה-100 זה מה 2018 עד 2025.

ראם שאולוף: זו בעצם המהות של התקנה הזאת, מה שאמרתי, גם כדי לעזור.

ראם שאולוף: אין פה איזשהו - - - מאוד גדול, ראש אכ"א נעשה שימוש מאוד מאוד מדוד בתקנה הזאת: 12 נגדים מ-2018 עד 2020 כשהתקנה הזאת פקעה.

ראם שאולוף: וגם עכשיו יש צורך למערכת - - -

רם בן ברק: קודם כל, אני רוצה לנצל את ההזדמנות ולהגיד שהנגדים של הצבא עושה תפקיד חשוב והם באמת עמוד השדרה של הצבא.

רם בן ברק: אנחנו רגילים לדבר על קצינים, אבל הנגדים גם עושים עבודה סיזיפית במקומות מרוחקים מהבית.

רם בן ברק: הם באמת עמוד השדרה והם מקצועיים וזו ההזדמנות לתת להם הערכה.

רם בן ברק: אני באמת מעריך אותם.

רם בן ברק: היית לי ילדה ששירתה כרופאה בגדוד שריון.

רם בן ברק: אמרה לי: אבא, תדע לך, הנגדים מחזיקים את הגדוד.

רם בן ברק: אז המקום להעריך.

רם בן ברק: אני מבין שגם מבחינתם לצאת לפנסיה מוקדמת זה לא איזה דבר שהם כל-כך רוצים אותו כי ככל שהם נשארים יותר, הם צוברים יותר נקודות לפנסיה ולכן אין כאן איזשהו אינטרס של מישהו שהוא רוצה לצאת מהצבא כאן ועכשיו.

רם בן ברק: מדובר באמת במקרים שהגיעו לאיזשהו קצה מסוים מכל מיני סיבות.

רם בן ברק: אתם מסוכמים עם האוצר?

רם בן ברק: אני רואה שנציגת האוצר נכנסה.

פזית תדהר: אני ממשרד הביטחון.

פזית תדהר: לפי החוק נדרשת חובת התייעצות עם שר האוצר והחובה קוימה ומשרד האוצר תומך בתקנות האלה ואישר אותן ולכן אנחנו כאן.

רם בן ברק: יש מישהו שמתנגד לזה?

רם בן ברק: אתם רוצים שנסיים מוקדם או שנמשיך לדבר על כל מיני דברים?

רם בן ברק: עוד מישהו רוצה להוסיף משהו?

ראם שאולוף: רק תציין שיש עוד תקנה קטנה שמשנה סדר של סעיפים.

ראם שאולוף: זה תיקון של טעות סופר שנפלה בתקנה הקודמת.

ראם שאולוף: פה זה ממש שום דבר מהותי.

אופיר סופר: אני מאגף שכר והסכמי עבודה באוצר.

רם בן ברק: את מכירה את התקנה?

אופיר סופר: כן.

רם בן ברק: זה מתואם אתכם?

אופיר סופר: כן.

רם בן ברק: אפשר לאשר את זה?

רם בן ברק: חיכינו רק לך.

אופיר סופר: מבחינתנו כן.

רם בן ברק: אתה רוצה להוסיף משהו, עידו?

עידו בן יצחק: לא.

עידו בן יצחק: אין לי הערות על התקנה.

עידו בן יצחק: אפשר לקרוא ולהצביע.

רם בן ברק: אז קדימה, תקרא אותה ונצביע.

עידו בן יצחק: "תיקון תקנה 2 1.

עידו בן יצחק: בתקנות שירות הקבע בצבא-הגנה ישראל (גמלאות) (תנאים לפיטורים משירות קבע שנגדים שהגיעו לגיל 42 לפחות) (הוראת שעה), התשע"ח– 2018 (להלן – התקנות העיקריות), בתקנה 2(2) פסקת משנה (ד) יבוא: "(ה) ראש אכ"א החליט בכתב כי בשל נסיבות שאינן תלויות בנגד הוא לא יכול להמשיך לעסוק במקצועו הצבאי וכי לא ניתן להסב את מקצועו למקצוע אחר, ובלבד שהחלטה כאמור תיקבע ליותר מ-100 נגדים; לעניין זה, מספר הנגדים כולל את מספר הנגדים ששוחררו בהחלטת ראש אכ"א עד ג' בטבת התש"ף (31 בדצמבר 2019).

עידו בן יצחק: ראש אכ"א יקבל את החלטתו לאחר שעיין בהמלצותיה של ועדה מייעצת שימנה לעניין תקנת משנה זו.

עידו בן יצחק: הרכב הוועדה המייעצת וסדרי עבודתה יקבלו בפקודות הצבא" תיקון תקנה 3 2.

עידו בן יצחק: בתקנה 3 לתקנות העיקריות – (1) בסעיף קטן (א) – (א) במקום "2(ב)(3)" יבוא "2(2)(ג); (ב) במקום "2(ב)(4)" יבוא "2(2)(ה); (2) בסעיף קטן (ב), אחרי המילה "תקנה" במקום "2(ב)(3)" יבוא "2(2)(ג)".

עידו בן יצחק: תיקון תקנה 4 3.

עידו בן יצחק: בתקנה 4 לתקנות העיקריות, בכל מקום, במקום "2(ב)(4)" יבוא "2(2)(ד)".

עידו בן יצחק: " אלה התיקונים הטכניים שהיו.

רם בן ברק: טוב.

רם בן ברק: צריך להצביע?

אסף פרידמן: אין ברירה.

רם בן ברק: מי בעד התקנה?

רם בן ברק: מי נגד?

רם בן ברק: אין נמנעים.

רם בן ברק: בעד התקנות – פה אחד

רם בן ברק: פה אחד התקנה אושרה.

רם בן ברק: אני מודה לכם מאוד שבאתם.

רם בן ברק: תודה רבה.